Мао бзухэм ярищIылIазауэр
ЛIэщIыгъуэ куэдкIэ ягъэунэхуащ щIыуэпсым къызэрыпхуимыгъэгъур: ди Тхьэшхуэм лей гуэри къигъэщIакъым. А хабзэм ебакъуэри фIы хуэзэнукъым. 50 гъэхэм я кIэухым Китай ЦIыхубэ Республикэм политикэ щытыкIэр зэпIэзэрыт щыхъуат: къэралыщIэр быдэу техьат социализмэм и гъуэгум. Пэжщ, ар иджыри хуабжьу къыкIэрыхуат, цIыхухэр къулейсызу, зыхуей ямыгъуэту псэурт. АрщхьэкIэ яIэт зэрыгушхуэн — егъэджакIуэ Iущ икIи вождь Цзэдун Мао. Абы къигупсысащ къэрал2222ым и экономикэм псынщIэ дыдэу зэрызиужьыну Iэмалхэр щызэхуэхьэса «ПсынщIэу зичын» программэр. А стратегием увыпIэшхуэ щиубыдырт «зэран хъухэм ебэныным». ЯпэщIыкIэ щыIэну зыхуэмыфащэхэм хагъэхьащ дзыгъуэшхуэхэр, уз зэрыцIалэхэр зезыхьэ бадзэхэмрэ гъудэхэмрэ. Ауэ зыкъомрэ иризэдэуа иужь, абыхэм щIагъужащ бзу гъуабжьэжь цIыкIухэри. Еджагъэшхуэхэм «социализмэр зыухуэхэм я бийуэ» къыщIрагъэдзащ мэкъумэшыщIэхэм я гъавэ хьэсэхэр зыунэщI я а «дыгъуакIуэхэр». Есэпхэр зэпалъыта иужь, абыхэм зы илъэсым цIыху мелуан 35-рэ зрикъуну гъавэ яшхыу къабжащ.
Пэжщ, еджагъэшхуэхэм къахэкIащ бзухэр зэтебукIэ зэрымыхъунур, ар щIыуэпсым и дежкIэ удыну зэрыщытыр къызыгурыIуэ.
Псым и дежкIэ егъэлеяуэ зэрышынагъуэр къагуригъэIуэну хущIэкъуахэри яхэтащ. Ауэ апхуэдэ щIэныгъэлIхэм жаIэхэм едэIуакъым.
Арати, Iуэхум яужь ихьащ зрамылъэфыхьу. ЯпэщIыкIэ къахутащ къуалэжь цIыкIухэр лъэтауэ дакъикъэ 15 нэхъыбэкIэ уэгум зэримытыфыр. Ар уващ 1958 гъэм накъыгъэм и 18-м КПК-м и VIII съездым и етIуанэ сессием къыщащта унафэр зэрагъэзащIэ лъабжьэу. Бзухэм иращIылIа зауэм хыхьащ балигъхэри сабийхэри. Къалэшхуэхэм цIыхухэр бэрэбан еуэу, чэтэн зыфIэпха баш кIыхьхэр ягъэхуарзэу уэрамхэм щыдэтт а псэущхьэ тхьэмыщкIэхэр ягъащтэу. КъамыгъэтIыс бзухэр къехуэхырти лIэрт, я къарур зэраухыу. КъыхэжаныкIырт мывэ зэрадз хьэфэхэмкIэ ахэр шэрыуэу къэзыукI пионерхэри. МэкъумэшыщIэхэри жыджэрт: къыхуащIа унафэр ягъэзащIэу ахэр губгъуэхэм итт, Iуащхьэхэм тест кIэструлхэм еуэурэ Iэуэлъэуэшхуэ ирагъэщIу. Бзухэм Iэмал иратыртэкъым къэтIысу загъэпсэхуну. А псоми къадэкIуэу ахэр щхъухь зыхэлъ удзхэмкIэ ягъалIэрт, фочхэмкIэ зэтраукIэрт. Махуищым къриубыдэу Пекинрэ Шанхайрэ бзу мин 900 хуэдиз дунейм щрагъэхыжащ. Зэрыщыту къэрал псор къапщтэмэ, апхуэдэ псэущхьэ меларди 2-м щIигъу щагъэлIащ. Коммунистхэр гуфIэрт: бзу гъуабжэжь цIыкIухэм ятекIуат. Зыри егупсысыртэкъым абы зыхуишэнум. Пэжу, япэ илъэсым гъавэу зыкъомкIэ нэхыбэ кърахьэлIащ. Ауэ мыгъуагъэр кыщыкIуар иужькIэщ. Бзухэм я хабзэт щIымахуэр цIыхухэм я псэупIэхэм я гъунэгъуу щрахыу, ауэ гъатхэр къызэрысу губгъуэхэм Iэпхъуэрти, хьэпIацIэхэр, хьэпщхупщ зэмылIэужьыгъуэхэр яшхырт. Хуит хъуа иужьрейхэм хьэсэхэр ягъэкIуэщIу хуежьащ къэкIыгъэхэр щIым къызэрыхэкIыу.
ЗэкIэлъыкIуэу иужь илъэсищым гъавэу кърахьэлIар мащIэ дыдэщ. Къэралыр гъаблэ ткIийм зэщIиIулIащ. Тхыдэм ищIэжыркъым апхуэдэ насыпыншагъэ ин нэхъапэм щыIауэ. Псори зэхэту цIыху мелуан 30-м нэс мэжэщIалIагъэм илIыкIауэ къалъытэ. ЩIыпIэ-щIыпIэхэм цIыхул яшхыу щыщIадзащ.
АрщхьэкIэ парт къулыкъущIэхэм щытыкIэр зэрахьэкIырти, гъавэ бэв кърахьэлIа хуэдэу ягъэвурт: Мао Цзэдун здэкIуэ щIыналъэм гъавэ псори щызэхуахьэсырти, ирагъэлъагъурт зыщытхъужу.
Ауэ пэжыр яхущIэуфакъым. Пэжщ, къэхъуар Мао и гум ежэлIакъым. ЗэрыщыуамкIэ зиумысыжри, жиIащ: «Бзухэр укIын хуейкъым». Иджы дунейм егъэхыжын хуейр дзыгъуэшхуэхэм, бадзэхэм, аргъуейхэм я закъуэт. Бзухэр епIэщIэкIыу ирашащ СССР-мрэ Канадэмрэ. Мис апхуэдэу иухащ «щэнхабзэ революцэм» ещхьу цIыху мелуанхэм я гъащIэр зыхьа Iуэхур.
